Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2021/C 129/12)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”CHUFA DE VALENCIA”

EU-nro: PDO-ES-0055-AM02 – 28.10.2016

SAN (X) SMM ( )

1. Hakijaryhmä ja oikeutettu etu

Consejo Regulador de la Denominación de Origen Protegida ”Chufa de Valencia” (suojatun alkuperänimityksen ”Chufa de Valencia” sääntelyneuvosto)

Plaza Constitució 17, 46120 Alboraia

Puhelin: +34 963690499

Sähköposti: info@chufadevalencia.org

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

☒ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☒ Merkinnät

☒ Muut [valvontaelin]

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Muutos 1:

Lisätään uusi tuotenimi: ”Xufa de València”.

Muutoksen 1 perustelut:

Koska Valencian itsehallintoalueen viralliset kielet ovat katalaani ja espanja, on ehdotettu, että suojatun tuotteen nimi esiintyy molemmilla kielillä.

Kohta, jota muutos 1 koskee:

Tuote-eritelmä: ”A) Tuotteen nimi”, ”B) Tuotteen kuvaus”, ”H) Merkinnät”

Yhtenäinen asiakirja: ”1. Nimi: 3.2) Kuvaus 1 kohdassa nimetystä tuotteesta”

Nykyisin rekisteröity teksti:

(Teksti on täsmälleen sama tuote-eritelmässä ja yhtenäisessä asiakirjassa)

Tuotteen nimi

”Chufa de Valencia”

Tuotteen kuvaus

””Chufa de Valencia” on maakastanjan valikoitu (koko yli 3 mm) mukula, joka korjataan, pestään ja kuivataan (kosteuspitoisuus 6,5–12 %).”

”Suojatulla alkuperänimityksellä varustetun Chufa de Valencian kemiallinen koostumus painoprosentteina kuiva-aineesta on seuraava: […]”

Ehdotettu teksti:

Tuotteen nimi

”Chufa de Valencia” / ”Xufa de València”

Tuotteen kuvaus

”Chufa de Valencia” / ”Xufa de València” on maakastanjan valikoitu (koko yli 3 mm) mukula, joka korjataan, pestään ja kuivataan (kosteuspitoisuus 6,5–12 %).”

”Suojatulla alkuperänimityksellä varustetun ”Chufa de Valencia” / ”Xufa de València” -maakastanjan kemiallinen koostumus painoprosentteina kuiva-aineesta on seuraava: – –”

Merkinnät

Kasvien pakkausmerkinnöissä on oltava viittaus suojattuun alkuperänimitykseen ”Chufa de Valencia” / ”Xufa de València” sekä sääntelyneuvoston myöntämä numeroitu etiketti, joka mahdollistaa tuotteen jäljittämisen kaupan pitämisen aikana. Etiketit toimitetaan kaikille tuote-eritelmää noudattaville tuottajille.

Muutos 2:

Merkintöjä koskevat säännöt.

Ehdotetun muutoksen mukaisesti merkinnöissä on oltava viittaus alkuperänimitykseen sääntelyneuvoston myöntämän numeroidun etiketin rinnalla.

Muutoksen 2 perustelut:

Tuotteen jäljitettävyyden ja seurannan varmistaminen.

Kohta, jota muutos 2 koskee:

Tuote-eritelmä: ”H) Merkinnät”

Yhtenäinen asiakirja: 3.7. Tuotteen, johon rekisteröity nimi viittaa, merkitsemistä koskevat erityiset säännöt

Ehdotettu teksti:

Merkinnät

Kasvien pakkausmerkinnöissä on oltava viittaus suojattuun alkuperänimitykseen ”Chufa de Valencia” / ”Xufa de València” sekä sääntelyneuvoston myöntämä numeroitu etiketti, joka mahdollistaa tuotteen jäljittämisen kaupan pitämisen aikana. Etiketit toimitetaan kaikille tuote-eritelmää noudattaville tuottajille.

Muutos 3:

Maantieteellisen alueen laajentaminen

Ehdotetaan seuraavien kuntien lisäämistä tuotantoalueeseen: Aldaia, Náquera ja Puzol.

Muutoksen 3 perustelut:

Perustelu: Näillä kolmella kunnalla on sama yhteys maakastanjan viljelyyn kuin muilla nykyään suojatuilla kunnilla. Niiden maaperä- ja ilmasto-olosuhteet ovat samanlaiset, samoin kuin maakastanjan viljelyyn liittyvä osaaminen ja perinne.

Kohta, jota muutos 3 koskee:

Tuote-eritelmä: ”C) MAANTIETEELLINEN ALUE”

Yhtenäinen asiakirja: 4. Maantieteellisen alueen tarkka rajaus

Nykyisin rekisteröity teksti:

(Teksti ei ole täysin sama tuote-eritelmässä ja yhtenäisessä asiakirjassa)

Suojattujen maakastanjoiden tuotantoalue sijaitsee Valenciassa Horta Nordin alueella ja käsittää seuraavat kunnat: Albalat dels Sorells, Alboraya, Albuixech, Alfara del Patriarca, Almàssera, Bonrepós i Mirambell, Burjassot, Emperador, Foios, Godella, Massalfassar, Meliana, Moncada, Museros, Paterna, Rocafort, Tavernes Blanques, Valencia ja Vinalesa.

Alue on Välimeren rannikon sedimenttikerrostuma-alueiden tapaan tasainen. Sen ilmasto on välimerellinen, suhteellinen kosteus on korkea, ja meren läheisyydestä johtuen päivittäiset lämpötilanvaihtelut ovat vähäisiä.

Ehdotettu teksti:

Sen varmistamiseksi, että asianomainen sisältö on yhdenmukainen tuote-eritelmässä ja yhtenäisessä asiakirjassa, ehdotetaan seuraavaa sanamuotoa:

Suojattujen maakastanjoiden tuotantoalue sijaitsee Valenciassa Hortan alueella, ja se käsittää noin 420 hehtaaria. Alue koostuu seuraavista Valencian maakunnan alueella sijaitsevista kunnista: Aldaia, Albalat dels Orells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Nàquera, Paterna, Puçol, Rocafort, Tavernes Blanques, València ja Vinalesa.

Muutos 4:

Muutos arviointimenettelyyn.

Muutoksen 4 perustelut:

Suojatun tuotteen arviointimenettelyyn sisältyy fysikaalis-kemiallinen ja morfologinen määritys, jolla taataan tuotteen laatu ja osoitetaan sen alkuperä sekä varmistetaan, että kaikki eritelmässä esitetyt vaatimukset täyttyvät. Näin ollen katsotaan tarpeelliseksi korvata viittaus aistinvaraiseen määritykseen viittauksella morfologiseen määritykseen.

Edellä mainittu lisäksi vastaa yhtenäisen asiakirjan 5.1 kohtaa ja on yhdenmukainen sen kanssa. Kyseisessä kohdassa todetaan, että ”maakastanjan laatuun vaikuttavia kemiallisia tekijöitä ovat rasva- ja proteiinipitoisuus. Ne ovat tärkeimmät tekijät, jotka erottavat valencialaisen maakastanjan muuta alkuperää olevista vastaavista tuotteista, joilla nämä pitoisuudet ovat alhaisemmat”.

Kohta, johon muutos 4 vaikuttaa:

Tuote-eritelmä: ”D) Tekijät, jotka osoittavat, että tuote on peräisin maantieteelliseltä alueelta” (tarkastus- ja sertifiointi)

Nykyisin rekisteröity teksti:

Tarkastukset ja sertifiointi:

Nämä ovat perustavanlaatuisia tekijöitä, jotka osoittavat tuotteen alkuperän. Ne käsittävät seuraavat prosessit:

Maakastanjoiden laatu varmistetaan fysikaalis-kemiallisen ja aistinvaraisen määrityksen avulla.

Ehdotettu teksti:

Tarkastukset ja sertifiointi:

Nämä ovat perustavanlaatuisia tekijöitä, jotka osoittavat tuotteen alkuperän. Ne käsittävät seuraavat prosessit:

Maakastanjoiden laatu varmistetaan fysikaalis-kemiallisen ja morfologisen määrityksen avulla.

Muutos 5:

Istutusaikataulun myöhäisten istutusten ajankohtaa koskeva muutos.

Muutoksen 5 perustelut:

Tuote-eritelmän nykyisen version mukaan (Tuotantomenetelmä – viljelyn kuvaus) istutusten katsotaan olevan erittäin varhaisia, jos ne tehdään 10. maaliskuuta ja 7. huhtikuuta välisenä aikana, varhaisia, jos ne tehdään 8.–30. huhtikuuta, keskivaiheisia, jos ne tehdään 1.–20. toukokuuta, ja myöhäisiä, jos ne tehdään 25.–20. kesäkuuta. Kohdassa on kaksi muotoiluvirhettä:

a) Ensinnäkin 20. toukokuuta ja 20. kesäkuuta välisenä aikana tehtäviä istutuksia ei ole määritelty.

b) Toiseksi myöhäisiä istutuksia kuvaillaan virheellisesti tehtävän 25.–20. kesäkuuta.

Kohta, jota muutos 5 koskee:

Tuote-eritelmä: ”E) Tuotantomenetelmä” (viljelyn kuvaus)

Nykyisin rekisteröity teksti:

Myöhäiset: 25.–20. kesäkuuta.

Ehdotettu teksti:

Myöhäiset: 21. toukokuuta – 20. kesäkuuta.

Muutos 6:

Korjataan tekstiä.

Tuote-eritelmän osiossa E) ”Tuotantomenetelmä – Sadonkorjuun jälkeiset toimenpiteet”, ehdotetaan seuraavaa:

a) korvataan 1 kohdassa sana ”albedo” sanalla ”pesu”, koska ensin mainitulla ei ole merkityssisältöä. Kyseessä on näin ollen kielioppivirhe.

b) parannetaan 6 kohdan sanamuotoa, jotta se vastaisi kuvattua toimenpidettä.

Muutoksen 6 perustelut:

Muutoksen tarkoitus on johdonmukaistaa tekstiä ja antaa sille merkityssisältö.

Kohta, jota muutos 6 koskee:

Tuote-eritelmä: ”E) ”Tuotantomenetelmä – Sadonkorjuun jälkeiset toimenpiteet” (1 ja 6 kohdat)

Nykyisin rekisteröity teksti:

TOIMENPITEET SADONKORJUUN JÄLKEEN

1. Pesu: Vastakorjatut maakastanjat käyvät läpi albedo-prosessin epäpuhtauksien (kivien, mullan, viljelyjätteiden jne.) poistamiseksi. Tämä tapahtuu teollisena pesuna. (...)

6. Laaduntarkastus: vaihe, jonka tarkoitus on varmistaa, että pakkaukset ovat asianmukaisia painoltaan, että joukossa ei ole vierasta materiaalia ja että maakastanjat ovat virheettömiä ja asiaa koskevassa lainsäädännössä säädettyjen vaihteluvälien rajoissa. Ehdotettu teksti:

TOIMENPITEET SADONKORJUUN JÄLKEEN

1. Pesu: Vastakorjatut maakastanjat pestään epäpuhtauksien (kivien, mullan, viljelyjätteiden jne.) poistamiseksi. Tämä tapahtuu teollisena pesuna. (...)

6. Laaduntarkastus: vaihe, jonka tarkoitus on varmistaa, että pakattujen maakastanjoiden joukossa ei ole vierasta materiaalia ja että ne ovat virheettömiä ja asiaa koskevassa lainsäädännössä säädettyjen vaihteluvälien rajoissa.

Muutos 7:

Valvontaelimen osoitteen muutos

Muutoksen 7 perustelut:

Valvontaelimen nimi ja postiosoite on muuttunut.

Kohta, jota muutos 7 koskee:

Tuote-eritelmä: ”G) Valvontaelin”

Nykyisin rekisteröity teksti:

G) Valvontaelin

Tuote-eritelmän noudattamisen tarkistamisesta vastaa suojatun alkuperänimityksen ”Chufa de Valencia” sääntelyneuvosto.

Osoite: C/Poeta Eduardo Buil, 5-6a.- 46020 Valencia

Puhelin: +34 963690499

Faksi: +34 963690499

Sähköposti: info@chufadevalencia.org

Verkkosivu: www.chufadevalencia.org

Ehdotettu teksti:

G) Valvontaelin

Tuote-eritelmän noudattamisen tarkistamisesta vastaa suojatun alkuperänimityksen ”Chufa de Valencia” sääntelyneuvosto.

Osoite: Plaza Constitució 17, 46120 Alboraia

Puhelin: +34 963690499

Faksi: +34 963690499

Sähköposti: info@chufadevalencia.org

Verkkosivu: www.chufadevalencia.org

YHTENÄINEN ASIAKIRJA

”CHUFA DE VALENCIA” / ”XUFA DE VALÈNCIA”

EU-nro: PDO-ES-0055-AM02 – 28.10.2016

SAN (X) SMM ( )

1. [SAN:n tai SMM:n] nimi tai nimet

”Chufa de Valencia” / ”Xufa de València”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.8: Muut liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta

Nimi: ”Chufa de Valencia” / ”Xufa de València”.

Kuvaus: Maakastanjan (Cyperus esculentus L. var. sativus Boeck.) muodoltaan ja kooltaan vaihteleva ohutkuorinen mukula, joka on rakenteeltaan korkkimainen ja hyvin rasva- ja sokeripitoinen.

”Chufa de Valencia” / ”Xufa de València” on maakastanjan valikoitu (koko yli 3 mm) mukula, joka korjataan, pestään ja kuivataan (kosteuspitoisuus 6,5–12 %).

Valikoiduilla mukuloilla on oltava ominaispiirteitä vastaava ulkonäkö, ja niiden on oltava terveitä, ehyitä, puhtaita ja vailla muutoksia, jotka voisivat vaikuttaa haitallisesti niiden kulutukseen ja säilymiseen.

Suojatulla alkuperänimityksellä varustetun ”Chufa de Valencia” / ”Xufa de València” -maakastanjan kemiallinen koostumus painoprosentteina kuiva-aineesta on seuraava:

— Sokerit: vähintään 11 %.

— Rasvat: vähintään 25 %.

— Proteiini: vähintään 6,5 %.

— Tärkkelys: vähintään 25 %.

— Raakakuitu: vähintään 5 %.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

— Istutus, joka tapahtuu maaliskuun ja kesäkuun välisenä aikana, ja sadonkorjuu, joka alkaa lokakuun lopussa.

— Pesu ja kuivaus, joka kestää kolme kuukautta. Alueen ilmaston erityispiirteet sekä viljelijöiden osaaminen ja asiantuntemus ovat ratkaisevan tärkeitä, jotta tuotteen käsiteollinen kuivaus tapahtuu oikein ja mukuloiden lopullinen koostumus on halutun kaltainen.

— Puhdistus, jonka aikana kuivat maakastanjat puhdistetaan uudelleen vahingoittuneiden mukuloiden poistamiseksi. Alueen tuottajien pitkän kokemuksen ansiosta tämän vaiheen päätyttyä kaikki sellaiset mukulat, jotka eivät täytä asianmukaisia vaatimuksia, on eroteltu pois.

— Valikointi ja luokittelu, jolloin kuivat ja puhtaat maakastanjat lajitellaan viljelyjätteiden sekä tuholaisten tai muiden syiden vuoksi vahingoittuneiden maakastanjoiden poistamiseksi ja luokitellaan tarvittaessa koon mukaan. Nämä ovat viimeiset vaiheet 3.2 kohdassa kuvatun lopputuotteen saamiseksi. Tuottajien asiantuntemuksen sekä heidän kehittämiensä menetelmien ja käytössään olevien keinojen ansiosta maakastanjoiden valikointi ja luokittelu tapahtuvat asianmukaisella tavalla, ja niiden tuloksena syntyy lopputuote.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kasvien pakkausmerkinnöissä on oltava viittaus suojattuun alkuperänimitykseen ”Chufa de Valencia” / ”Xufa de València” sekä sääntelyneuvoston myöntämä numeroitu etiketti, joka mahdollistaa tuotteen jäljittämisen kaupan pitämisen aikana. Etiketit toimitetaan kaikille tuote-eritelmää noudattaville tuottajille.

4. Maantieteellisen alueen tarkka rajaus

Suojattujen maakastanjoiden tuotantoalue sijaitsee Valenciassa Hortan alueella, ja se käsittää noin 420 hehtaaria. Alue koostuu seuraavista Valencian maakunnan kunnista: Aldaia, Albalat dels Sorells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Nàquera, Paterna, Puçol, Rocafort, Tavernes Blanques, València ja Vinalesa.

5. Yhteys maantieteelliseen alueeseen

5.1 Maantieteellisen alueen erityisyys

1. Luonnolliset tekijät

Pinnanmuodostus: Välimeren rannikon sedimenttikerrostuma-alueiden tapaan tasainen.

Maaperä: Hiekansekainen, hyvin vettä läpäisevä ja tasainen.

Maaperä on rakenteeltaan kevyttä, irtonaista, hienoa hiekkaa sisältävää, eikä siinä esiinny rikkakasveja.

Ilmasto: Välimerellinen, suhteellinen kosteus on korkea, ja meren läheisyyden lieventävästä vaikutuksesta johtuen päivittäiset lämpötilanvaihtelut ovat vähäisiä.

Korkea suhteellinen kosteus on suotuisa tekijä viljelyn kannalta, koska alueella sataa vähän.

Hydrologia: Alue on vähäsateinen, vuotuinen sademäärä on noin 400 mm. Tuotantoaluetta kastellaan kesäisin Turia-joesta johdetun kanavaverkon avulla.

2. Inhimilliset tekijät

Arabit toivat maakastanjan Espanjaan 700-luvulla; se oli hienostuneen miedon makuinen tuote, josta valmistettiin mäskäysmenetelmän avulla virkistävää juomaa. Sen viljely levisi maurilaisajalla 1200-luvulla nykyisen Valencian Välimeren puoleiselle alueelle. A. J. Cavanilles kirjoitti vuonna 1975, että maakastanjan viljelyala kattoi 15 hehtaaria Alborayassa ja Almàsserassa kertoen tuotteen viljelystä ja käytöstä. Paikallisten tutkijoiden maakastanjaan, sen ominaisuuksiin, mikrobiologiaan ja siitä mäskäysmenetelmän avulla valmistettuun juomaan liittyvistä tutkimuksista on saatavilla runsaasti julkaistua tietoa.

Maakastanjan viljely kuuluu perinteisesti tämän maantieteellisen alueen kulttuuriin, ja sillä on huomattava sosiaalis-taloudellinen merkitys, koska se on pääasiallinen tulonlähde yli 500 viljelijälle. He tuntevat perusteellisesti viljelymenetelmät, ja heidän maaperän muokkaukseen, istutukseen, viljelmien hoitamiseen, sadonkorjuuseen ja kuivaukseen liittyvä osaamisensa on ratkaisevan tärkeää mahdollisimman korkealaatuisen lopputuotteen kannalta.

5.2 Tuotteen erityisyys

Maakastanjan laatuun vaikuttavia kemiallisia tekijöitä ovat rasva- ja proteiinipitoisuus. Ne ovat tärkeimmät tekijät, jotka erottavat valencialaisen maakastanjan muuta alkuperää olevista vastaavista tuotteista, joilla nämä pitoisuudet ovat alhaisemmat. Valencialaisen maakastanjan kuori on myös muita ohuempi. Näin ollen sen maku on makeampi ja voimakkaampi, kuori ohuempi ja koko suurempi ja yhdenmukaisempi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Ilmasto ja maantieteellinen alue vaikuttavat ratkaisevasti maakastanjan itämiseen, kasvuun ja tuotantoon. Tämä tekijä sekä erityisesti meren mukanaan tuomasta hiekasta vuosien kuluessa muodostunut maaperä muodostavat suotuisat kasvuolosuhteet, joissa mukulat kehittyvät kookkaammiksi ja laadukkaammiksi: niiden maku on makeampi ja voimakkaampi, kuori ohuempi ja koko suurempi ja yhdenmukaisempi.

Tuotteen viljely vaatii viljelykauden aikana korkeita keskilämpötiloja (13–25 °C) ilman hallanvaaraa, jotta itäminen onnistuu ja mukula pääsee kehittymään. Myös korkea suhteellinen kosteus on suotuisa tekijä viljelyn kannalta, koska alueella sataa vähän. Kaikki nämä edellytykset täyttyvät SAN-tuotteen yksilöidyllä maantieteellisellä alueella, kuten 5.1. kohdassa mainitaan.

Myös inhimilliset tekijät, kuten tuotantoalueen viljelijöiden asiantuntemus ja osaaminen, vaikuttavat ratkaisevasti tuotteen laatuun. Erityisesti maakastanjan sisällyttäminen osaksi Välimeren alueen vihannesten viljelykiertoa, rikkakasvien tehokas torjunta ja muut tärkeimmät viljelyvaiheet ovat ensisijaisia tekijöitä, joiden tuloksena saadaan laadukkaita maakastanjoita.

Sadonkorjuuta seuraava vaihe, jonka aikana maakastanjat kuivataan huolellisesti ja hitaasti käsiteollisia menetelmiä käyttäen, jolloin mukuloiden kemiallinen koostumus muuttuu, antaa ”Chufa de Valencia” -maakastanjalle sille tyypilliset ainutlaatuiset ominaisuudet.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.agroambient.gva.es/documents/163228750/166998507/PLIEGO+DE+CONDICIONES+CHUFA2018cast.pdf/1a636a37-acc8-4d07-8c95-688fb3286861

(1) EUVL L 343, 14.12.2012, s. 1.